Pojan mielestä isä ei noudattanut sopimusta. He olivat sopineet, että hän saisi pelata iltakymmeneen saakka.

Isä repi konetta itselleen. Poika väänsi sitä takaisin.

Jatkotilanteessa isä otti pojastaan hallintaotteen ja väänsi lapsensa käsistä kiinni pitäen sängylle.

Käräjäoikeus piti menettelyä sekä ylimitoitettuna että väkivaltaisena.

Isän ja pojan tappelu ruutuajasta toi tuomion pahoinpitelystä. Kuvituskuva ei liity tapaukseen. All Over PRess

Isä ilmestyi 13-vuotiaan jälkikasvunsa huoneeseen noin kello 21.45-21.50 ja vaati poikaa lopettamaan siltä illalta pelaamisen.

Poika ei suostunut vaan ilmoitti, että heillä oli sopimus, jonka mukaan hän saisi pelata kymmeneen saakka. Syntyi sanaharkka. Isän mukaan pojan piti totella häntä. Isä vaati tietokonetta itselleen.

Pojan mukaan hän oli oli tilanteessa noussut tuoliltaan ja tönäissyt isäänsä.

Isä veti pojan kannettavan tietokoneen itselleen. Poika yritti vetää sitä takaisin.

– Tilanteesta kehkeytyi omanlaisensa tappelu, totesi poika myöhemmin videokuulustelussa.

Isä otti läppärin

Pojan mukaan isä painoi hänet pöytää vasten ja huusi samalla jotain. Tuossa yhteydessä hän löi polvensa pöydän kulmaan.

Isä heitti hänet sängylle, painoi sitä vasten ja piti samalla hänen käsiään selän takana.

13-vuotias poika oli tapahtumahetkellä lähes aikuisen mittainen, mutta hänen isänsä on suurikokoinen mies. Isä sai läppärin itselleen ja poistui se kädessään huoneesta.

Pojan mukaan hän oli ollut jälkitilanteessa niin vihainen, että oli heittänyt television kaukosäätimen kohti televisiota. Kumpikin hajosi.

Poika jäi itkemään itsekseen. Isän uusi vaimo saapui pian katsomaan häntä.

Poika kertoi, että hänen vartaloaan oli särkenyt, vatsaan sattunut ja häntä oli oksettanut.

Isä väitti peliriippuvaiseksi

Näennäinen rauha palasi taloon tämän jälkeen. Poika viestitti kuitenkin tapahtumasta äidilleen. Seuraavana päivänä äiti haki hänet ja vei lääkäriin. Lääkäri totesi vammat.

Tapahtuneesta tehtiin lastensuojeluilmoitus.

Espoossa viime toukokuussa sattunut epäilty pahoinpitely tuli käräjäoikeuden käsiteltäväksi tänä talvena.

56-vuotias espoolaisisä kiisti rikoksen. Mies myönsi ottaneensa kiinni pojastaan, mutta kiisti aiheuttaneensa tälle syyttäjän kuvaamia vammoja. Hänen poikansa oli tapansa mukaan tuona iltana pelannut tietokoneella. Isä kertoi kokeneensa, että poika oli peliriippuvainen.

Vastaajan mukaan hän oli portaittain huomauttanut tuona iltana pelaamisesta. Poika oli kuitenkin ollut aggressiivinen ja haastanut riitaa.

”Vain pari minuuttia”

Syytetty jatkoi, että oli ilmoittanut pojalleen voivansa huoltajana ottaa tältä pois tietokoneen. Oikeudelle mies lausui, että koki tuollaisen sanktion huoltajan oikeudeksi ja velvollisuudeksi.

– Poika alkoi huutaa, kiroilla ja rikkoa paikkoja sekä potkia minua kohti, mies totesi oikeudelle.

Miehen mukaan hän oli kokenut tuossa tilanteessa, että poika voisi vahingoittaa sekä itseään että häntä. Tämän vuoksi hän otti poikaa kiinni kainalon alta kehottaen samalla tätä lopettamaan.

Miehen mukaan hän päästi irti pojan rauhoituttua. Tilanne kesti syytetyn mukaan vain pari minuuttia.

Syytetyn mukaan hän vei tietokoneen kellariin. Hän kehotti vaimoaan menemään tarvittaessa pojan luokse.

Lopulta hän itsekin meni pojan huoneeseen. He sopivat asian ja olivat halanneet.

Poika oli itkenyt ja hänelläkin oli ollut paha mieli tapahtuneesta.

”Kolinaa ja kiroilua”

Todistajana asiassa kuultiin pojan äitiä sekä vastaajan nykyistä vaimoa.

Pojan äidin mukaan poika ei ollut itkuinen, mutta oli ollut järkyttynyt. He olivat menneet Jorvin sairaalaan, ja asiasta oli tehty lastensuojeluilmoitus.

Äitinsä mukaan poika on sittemmin tullut toimeen isänsä kanssa.

Pojan äitipuolen mukaan hän oli ollut miehensä kanssa samaa mieltä siitä, että poika pelasi liikaa. He halusivat pojan viettävän enemmän aikaa ulkona.

Äitipuoli kertoi olleensa tekoaikaan kylpyhuoneessa, jonne kuuli kolinaa - ikään kuin esinettä olisi heitetty - sekä pojan kiroilua. Hän kuuli myös miehensä sanovan ”rauhoitu”.

”Teki pahan virheen”

Äitipuoli kiiruhti paikalle ja näki miehensä tulevan ulos tietokoneen kanssa.

Poika oli itkenyt, ollut vihainen ja kiroillut. Todistaja oli kysynyt häneltä, mitä tapahtui. Tähän poika oli vastannut, että olisi kaivannut vain pari minuuttia lisää peliaikaa. Pojan mukaan isä oli tehnyt pahan virheen.

Poika oli ollut myös huolissaan siitä vahingoittuiko tietokone. Kohta hän oli kuitenkin rauhoittunut.

Todistajan mukaan poika ja isä olivat pyytäneet anteeksi toisiltaan. Mitään vammoja todistaja ei ollut pojassa nähnyt eikä tämä sellaisista puhunut.

Oikeus piti ”hyvin väkivaltaisena”

Länsi-Uudenmaan käräjäoikeus toteaa, että pahoinpitely on näytetty toteen.

Oikeus pitää pojan videokertomusta uskottavana. Uskottavuutta lisää se, että poika on kertomuksessaan suhtautunut myös omaan toimintaansa kriittisesti. Kertomus on selkeä, johdonmukainen ja kypsä. Mitään aihetta epäillä pojan kertomusta ei ole.

Käräjäoikeus toteaa, että syytetty on omalla käytöksellään aiheuttanut sen, että tilanne pääsi eskaloitumaan. Käräjäoikeuden on vaikea nähdä vastaajan toimissa tilanteeseen sopivaa rakentavaa käytöstä.

Syytetyllä oli isänä oli poikaansa kohtaan luottamusasema.

Käräjäoikeus pitää selvitettynä, että vastaaja otti asianomistajasta joko hallinta- tai painiotteen. (kaksois- tai täysnelson). Otteessa hänen kätensä repivät pojan hiuksia.

Tuollainen painiote on hyvin väkivaltainen. 13-vuotiaan painaminen pöytää vasten ja työntäminen sängylle samaan aikaan käsiä selän takana kiinni pitäen on täysin liioiteltua voimankäyttöä.

Ylipäätänsä espoolaisisällä olisi ollut tilanteessa mahdollisuus toimia toisin.

Käräjäoikeus tuomitsi vastaajan 60 päiväsakkoon, josta hyvätuloiselle miehelle kertyy maksettavaa 2 880 euroa.

Tapauksesta on aiemmin uutisoinut MTV Uutiset.